[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 21.12.2005

SEC(2005) 1743 τελικό

Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX

για την τροποποίηση του παραρτήματος VI (Κοινωνικές ασφαλίσεις) της συμφωνίας ΕΟΧ

- Σχέδιο της Κοινής Θέσης της Κοινότητας - (υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η Μικτή Επιτροπή του ΕΟΧ πρέπει να εγκρίνει το συνημμένο σχέδιο απόφασης της Μικτής Επιτροπής για την τροποποίηση του παραρτήματος VI της συμφωνίας ΕΟΧ στον τομέα της κοινωνικής ασφάλισης.

2. Το σχέδιο απόφασης εισάγει μια τροποποίηση στο παράρτημα IIα του κανονισμού (ΕΟΚ) αριθ. 1408/71 του Συμβουλίου, που ενσωματώνεται στο παράρτημα VI της συμφωνίας, με τη μορφή νέας καταχώρησης όσον αφορά τη Νορβηγία.

Εισάγει μια προσαρμογή η οποία επιτρέπει στη Νορβηγία να εφαρμόζει, από την 1η Ιανουαρίου 2006, ένα νέο νομοθετικό σύστημα ειδικών παροχών, σύμφωνα με το νόμο αριθ. 21 της 29ης Απριλίου 2005 σχετικά με συμπληρωματικό επίδομα για πρόσωπα που κατοικούν στη Νορβηγία για σύντομες περιόδους.

3. Σύμφωνα με το άρθρο 1 παράγραφος 3 στοιχείο α) του κανονισμού (ΕΚ) αριθ. 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο καθορίζει τη θέση της Κοινότητας ενόψει αποφάσεων με αντικείμενο την επέκταση πράξης του κοινοτικού δικαίου μέσω εισαγωγής σημαντικών τροποποιήσεων.

4. Το σχέδιο απόφασης της Μικτής Επιτροπής του ΕΟΧ υποβάλλεται στο Συμβούλιο προς έγκριση. Η Επιτροπή προτίθεται να παρουσιάσει τη θέση της Κοινότητας στη Μικτή Επιτροπή του ΕΟΧ το συντομότερο δυνατό μετά την έγκριση από το Συμβούλιο.

Σχέδιο

ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX

για την τροποποίηση του παραρτήματος VI (Κοινωνικές ασφαλίσεις) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,

Εκτιμώντας τα ακόλουθα:

(1) Το παράρτημα VI της συμφωνίας τροποποιήθηκε με την απόφαση αριθ. …/… της Μικτής Επιτροπής ΕΟΧ της …[1].

(2) Ο κανονισμός (ΕΟΚ) αριθ. 1408/71 του Συμβουλίου της 14ης Ιουνίου 1971 περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας[2] ενσωματώνεται στη συμφωνία.

(3) Ο τίτλος του κανονισμού (ΕΟΚ) αριθ. 1408/71 τροποποιήθηκε με τον κανονισμό (ΕΟΚ) αριθ. 1390/81 του Συμβουλίου της 12ης Μαΐου 1981 περί επέκτασης στους μη μισθωτούς και στα μέλη των οικογενειών τους του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας[3].

(4) Μια νέα καταχώρηση σχετικά με τη Νορβηγία πρέπει να ενσωματωθεί στο παράρτημα IIα του κανονισμού (ΕΟΚ) αριθ. 1408/71 του Συμβουλίου,

ΑΠΟΦΑΣΙΖΕΙ:

Άρθρο 1

Θα προστεθεί το εξής κείμενο στην προσαρμογή ιγ), τίτλος «ΚΘ. ΝΟΡΒΗΓΙΑ», στο σημείο 1 (κανονισμός (ΕΟΚ) αριθ. 1408/71 του Συμβουλίου) του παραρτήματος VI της συμφωνίας:

«(δ) Ειδικές παροχές σύμφωνα με το νόμο αριθ. 21 της 29ης Απριλίου 2005 σχετικά με συμπληρωματικό επίδομα για τα πρόσωπα που κατοικούν στη Νορβηγία για σύντομες περιόδους.»

Άρθρο 2

Η παρούσα απόφαση αρχίζει να ισχύει στις , υπό την προϋπόθεση ότι έχουν πραγματοποιηθεί προς τη Μικτή Επιτροπή ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας*.

Άρθρο 3

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης .

Βρυξέλλες, .

Για τη Μικτή Επιτροπή του ΕΟΧ

Ο Πρόεδρος

Οι Γραμματείς της Μικτής Επιτροπής ΕΟΧ

[1] ΕΕ C […], […], σ. […].

[2] ΕΕ L 149 της 5.7.1971, σ. 2.

[3] ΕΕ L 143 της 29.5.1981, σ. 1.

* [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]